अब अलगाववादियों ने लड़ाई का दूसरा मोर्चा खोला । इस बार लड़ाई और गंभीर हो गई थी । पत्थर मारने वालों को विशेष रुप से तैयार किया गया । रणनीति भी बदली गई । सेना और सुरक्षा बलों पर सार्वजनिक स्थानों पर हमले शुरु हुए । पुलिस वालों के घरों में घुस कर उनके परिवारों पर हमले शुरु हुए । आजकल कश्मीर घाटी में जो हो रहा है यह उसी दूसरी रणनीति का हिस्सा है । पत्थर मारने वालों की लड़ाई कश्मीर घाटी के महाविद्यालयों तक पहुँचाई गई है । दक्षिणी कश्मीर के कुछ महाविद्यालयों में वहाँ के छात्रों ने सुरक्षा बलों पर पत्थर बरसाए । एक दो जगह तो लड़कियों के कालिज में भी पत्थरबाज़ी की यह घटना हुई । कुछ बैंकों को लूटा गया । कुछ जगह घाटी के राजनैतिक दलों मसलन नैशनल कान्फ्रेंस, पीडीपी, भारतीय जनता पार्टी के नेताओं पर आक्रमण किया गया । इस आक्रमण में कुछ लोग मारे भी गए । यह कश्मीर घाटी के अन्दर की लड़ाई है । इस अन्दर की लड़ाई में भी जब कभी आतंकवादी सुरक्षाबलों के घेरे में आ जाते हैं तो मुठभेड़ शुरु होती है । लेकिन सुरक्षा बलों का ध्यान बँटाने के लिए पत्थरबाज़ों के गिरोह उसी मौक़े पर सुरक्षा बलों पर पत्थर बरसाते हैं । सुरक्षा बलों का ध्यान बँटते देख आतंकवादी कई बार भागने में कामयाब हो जाते हैं । पहली लड़ाई हड़ताल की थी और उसके बाद अब उसी लड़ाई का नया मोर्चा, आक्रमण का है । आक्रमण की लड़ाई क्योंकि प्रत्यक्ष दिखाई पड़ रही है , इसलिए उसकी चर्चा भी सबसे ज़्यादा हो रही है । सुरक्षा बलों पर पत्थर पडते देख कर कर कश्मीर घाटी के विशेषज्ञ कभी कभी निराश भी होने लगते हैं । उनके अनुसार घाटी सरकार के हाथ से निकलती जा रही है । लोग सुरक्षा बलों से भिड़ने के लिए सड़कों पर निकल आए हैं । घाटी के लोगों ने भारत को रिजैक्ट कर दिया है । यह जल्दी निष्कर्ष निकाल लेना होगा । लेकिन सबसे ज़्यादा दुर्भाग्यपूर्ण बात यह है कि घाटी के प्रमुख राजनैतिक दल अपने क्षणिक लाभ के लिए , इस स्थिति का लाभ लेते हैं और उसे हवा भी देने लगते हैं । कश्मीर घाटी में जब अलगाववादी पहली लड़ाई हारने के बाद दूसरी लडाई लड़ रहे हैं , तो नैशनल कान्फ्रेंस के फारुक अब्दुल्ला भी इसी मोर्चे में शामिल हो गए और पत्थरबाज़ों का समर्थन करने लगे और अपने लाभ के लिए सोनिया कांग्रेस भी अन्ततः अब्दुल्ला परिवार के पक्ष में ही खड़ी हो गई । अब्दुल्ला परिवार अब पत्थर फेंकने वालों और अलगाववादियों को आज़ादी के लिए लड़ रहे बहादुर बताने लगा है । इसका उसे क्षणिक लाभ भी हुआ है । श्रीनगर की लोकसभा सीट के लिए हुए उपचुनाव में फारुक अब्दुल्ला जीत गए हैं । इससे उत्साहित होकर वे सीधे सीधे मैदान में निकल आए हैं । उनका कहना है सुषमा में पच्चीस जवान शहीद हुए नक्सलवादियों से लड़ते शहीद हुए , उसकी बात कोई नहीं करता लेकिन कश्मीर घाटी में तीन सैनिक शहीद हो गए तो सारे देश में बबाल मचाया जा रहा है । वैसे अब्दुल्ला ने शहादत शब्द का प्रयोग नहीं किया , उन्होंने सैनिक मारे गए ही कहा । अब्दुल्ला का मानना है कि यह सब मुसलमानों को बदनाम करने के लिए किया जा रहा है । लेकिन कश्मीर घाटी के अन्दर और बाहर जो हो रहा है उसमें आपस में पूरा तालमेल है । बाहर से सीमा पर सीमा का उल्लंघन पाकिस्तान की सेना निरंतर कर रही है । उससे घाटी के अन्दर पत्थरबाज़ी करने वालों का उत्साहवर्धन तो होता ही है साथ ही उनमें आशा का संचार होता है कि शायद घाटी में भारत लड़ाई हार जाएगा । दो भारतीय सैनिकों के शवों को विकृत करना इसी मानसिकता की उपज है ।